**Lovište** je naselje na poluotoku Pelješac u općini Orebić, Dubrovačko-neretvanska županija.

Zemljopisni položaj
-------------------

Lovište je krajnje pelješko naselje, smješteno na samom zapadu poluotoka Pelješac, u prelijepoj uvali uz obalu Jadrana.

Područje Lovišta u odnosu na ostali dio Pelješca ima vrlo blagi reljef. Brda ne prelaze 200 nadmorske visine i blagih su padina.

Povijest
--------

Spomen ploča-prvim doseljenicima
Lovište je osnovano sredinom 19. stoljeća od doseljenika sa područja otoka Hvara koji su između iseljavanja u Ameriku i odlaska na Pelješac odabrali ovo drugo. Tim stanovnicima su se kasnije pridruživali doseljenici iz Nakovane.
Prvi doseljenik u Lovištu (1878.) bio je Ante Visković iz hvarskog sela Gdinj.

rt Lovište kraj naselja Lovište-najzapadniji dio Pelješca

Klima
-----

Zahvaljujući zemljopisnom položaju i karakteristikama reljefa, na predjelu Lovišta padaline su rijetke, a broj sunčanih sati jako velik. Prema nekim izvorima taj broj se penje i do 3000 sunčanih sati godišnje, što je više čak i od najsunčanijeg otoka Hvara.

Flora i fauna
-------------

Najzastupljenija je mediteranska flora, šikare i makije te primorske crnogorične šume hrasta crnike i bora. 

U akvatoriju uz obalu Lovišta mogu se naći naselja morske trave posidonije i zaštićena vrsta školjke periske koju se može naći isključivo u čistom moru.

Na zapadnom djelu poluotoka Pelješca, u području Lovišta, do sada je zabilježeno preko 100 vrsta ptica. Od ostalih životinjskih vrsta najpoznatije su čagalj (*lat. Canis aureus*), indijski mali mungos (*lat. Herpestes javanicus*), sivi puh (*lat. Myoxus glis*), zec (*lat. Lepus europaeus*), divlja svinja (*lat. Sus scrofa*), blavor (*lat. Pseudopus apus*), crni kos (*lat. Turdus merula*), žaba zelena krastača (*lat. Bufo viridis*), sredozemni galeb (*lat. Larus audouinii*) te sova ušara (*lat. Bubo bubo*).

Stanovništvo
------------

Prema popisu stanovništva iz 2021. godine u Lovištu u 75 domaćinstava obitavaju 189 stanovnika, uglavnom Hrvata katolika.

***Kretanje broja stanovnika 1857.-2021.***

Gospodarstvo
------------

Zahvaljujući povoljnoj klimi i velikom broju sunčanih sati, Lovište ima dugačku tradiciju turizma koja datira još od 1935. godine kada su prvi turisti došli u ovaj kraj. U Lovištu se danas mogu naći brojni obiteljski pansioni, auto-kampovi, restorani, konobe i barovi. 

Osim turizma, mještani se bave i ribarstvom te uzgojem maslina i proizvodnjom maslinovog ulja. Oko naselja postoje brojni maslinici sa preko 10.000 stabala masline.

Obrazovanje
-----------

S obzirom da u naselju trenutno obitava petnaestak djece predškolskog uzrasta, a zbog povećanog broja mladih se očekuje daljnji prirodni rast mjesta, u Lovištu je predviđena gradnja osnovne škole zbog čega su izrađeni idejni projekti.

Izvori
------

1. ↑  Glamuzina, str. 163
2. ↑  „Zemljopisni položaj i klima Lovišta". Arhivirano iz originala na datum 2009-06-09. Pristupljeno 2014-06-09.
3. ↑  DZS - Popis stanovništva 2001. godine
4. ↑  Naselja i stanovništvo Republike Hrvatske 1857.-2001. www.dzs.hr
5. ↑  „Plan i program održivog razvoja Lovišta". Arhivirano iz originala na datum 2008-09-30. Pristupljeno 2014-06-09.

Vanjske poveznice
-----------------

* Lovište - Pelješac
* Plan i program razvoja Lovišta Arhivirano 2008-09-30 na Wayback Machine-u

| * p
* r
* u
Naselja u sastavu Općine Orebić |
| --- |
| Donja Banda • Kučište • Kuna Pelješka • Lovište • Nakovanj • Orebić • Oskorušno • Pijavičino • Podgorje • Podobuče • Potomje • Stankovići • Trstenik • Viganj |